Ledovaja arena Šajba

Ledovaja arena „Šajba“ () je hokejový štadión v ruskom meste Soči. Pôvodne bol postavený pre potreby Zimných olympijských hier 2014 pre súťaže v ľadovom hokeji a tiež Zimných paralympijských hier 2014, počas ktorých v ňom prebiehal turnaj v sledge hokeji.

Charakteristika 
Štadión má kapacitu 7.000 divákov. Na rozdiel od hlavného hokejového štadióna Olympiády v Soči (Boľšoj), tento má rozoberateľnú konštrukciu, aby ho bolo možné po skončení podujatí bez väčších problémov demontovať a premiestniť na iné miesto. Podľa zverejnených plánov by mala byť aréna s najväčšou pravdepodobnosťou presťahovaná do iného mesta - hovorilo sa najmä o mestách Vladikavkaz alebo Nižnij Novgorod.

Kovová konštrukcia štadióna s výškou  je vyplnená trojvrstvovými sedvičovým panelmi s vrstvou nehorľavej minerálnej izolácie, na ktorej je plášť z pozinkovaného plechu na ploche . Na tomto plášti je umiestnená obvodová dekoratívna fasáda arény z dvojfarebných hliníkových profilov namontovaných na špeciálnych nosných konzolách vo vzdialenosti  od stien budovy. Šikmo umiestnené dvojfarebné profily na fasáde vytvárajú dojem, akoby celá budova predstavovala letiaci hokejový puk. Moderný výzor dotvárajú železobetónové rampy, ktoré sa dvíhajú zo zeme, obopínajú štadión a vedú priamo k vchodom, pri ktorých splývajú s ozdobnou fasádou. 

Ďalší estetický rozmer budova získava v noci, kedy vďaka dômyselnému osvetleniu fasáda vytvára akoby nebeskú oblohu so svietiacimi hviezdami a kométami so svetelnými chvostami, ktoré krúžia po celom obvode budovy. 

Štadión je kompletne bezbariérový a prispôsobený potrebám osôb so zdravotným postihnutím. Pre týchto divákov je zo 7 000 miest vyhradených 400, pre divákov na vozíčkoch 130 miest.

Názov 
Názov štadióna v sebe nesie jednoznačný odkaz na šport, ktorý sa v ňom hrá. Slovo šajba () znamená v ruštine hokejový puk, pre hokej nevyhnutnú a veľmi špecifickú športovú pomôcku. 
Ruskí fanúšikovia sú navyše celosvetovo známi svojím pokrikom „Šajbu!“ () [vo význame „Do toho!“], ktorým povzbudzujú svoje hokejové tímy. Pomenovanie štadióna má teda aj zdôrazniť ruský aspekt olympijských hier.

Dejiny 
Výstavba štadióna sa začala koncom septembra 2009.
Financovala ju ruská spoločnosť „Uraľskaja gorno-metallurgičeskaja kompanija“ () s celkovými nákladmi 3 miliardy RUB (približne 100 mil. USD). Vo februári 2013 ju bezodplatne previedla do majetku štátnej spoločnosti „Gosudarstvennaja korporacija Olimpstroj“ (), ktorá vlastní viaceré objekty vybudované v Soči pre potreby Zimných olympijských hier 2014.

Prvé testovacie podujatie v dokončenom štadióne prebehlo v marci 2013. Boli ním Majstrovstvá Ruska v sledge hokeji.

Významné podujatia konané na štadióne 
 Majstrovstvá sveta v ľadovom hokeji hráčov do 18 rokov 2013 (18. - 28. apríl 2013)
 Hokejový turnaj na Zimných olympijských hrách 2014 (8. - 23. február 2014)
 Turnaj v sledge hokeji na Zimných paralympijských hrách 2014 (7. - 16. marec 2014)

Referencie

Pozri aj 
 Zimné olympijské hry 2014
 Zimné paralympijské hry 2014

Iné projekty

Externé odkazy 
 Štadión „Šajba“  na oficiálnej stránke Zimných olympijských hier 2014
 Galéria s fotografiami štadióna „Šajba“ 

Hokejové štadióny v Rusku
Športoviská na Zimných olympijských hrách 2014
Športoviská na Zimných paralympijských hrách 2014
Šport v Soči
Architektúra z 2012